text: Valg på grundlovsdag bliver en af de længste valgkampe længe
  07 maj 2019 kl. 13.07
  Statsministeren har udskrevet folketingsvalg til afholdelse onsdag 5. juni. Uventet, mener kommentator.
  
  
  Grundlovsdag skal danskerne til stemmeurnerne.
  Det står fast tirsdag, hvor statsminister Lars Løkke Rasmussen (V) har udskrevet valg. 
  Men det var de færreste politiske kommentatorer, der havde ventet, at valget ville falde netop den 5. juni. 
  - Det er lykkedes Løkke at ramme den eneste dag, ingen har gættet på, siger den politiske kommentator Hans Engell.
  Alligevel mener han, at det giver god mening. 
  - Man får først EU-valg (EU-parlamentsvalg, red.), og så går man over til folketingsvalg.
  - Der er meget symbolik i at vælge grundlovsdag, der er folkestyrets dag. Løkke vil gerne holde fast i, at han er manden ved roret, siger Hans Engell.
  
  Kan være en fordel for Løkke
  Valgkampen bliver ifølge Hans Engell en af de længste, vi nogensinde har haft.
  - Vi skal mange år tilbage i tiden for at finde en valgkamp, der har varet lige så mange dage, siger han. 
  Det kan være en fordel for Lars Løkke, mener han.
  - Løkke satser på, at den lange valgkamp kan slide Mette Frederiksen ned ved at pille Socialdemokratiets projekt om tidligere pension fra hinanden, siger Hans Engell.
  Dog skyder Lars Løkke valgkampen ud som en "stensikker taber", siger kommentatoren. 
  - Det røde flertal er meget massivt, og han skal præstere et mirakel i valgkampen. Alt peger på regeringsskifte, siger han. 
  Men det er ikke umuligt.
  - Erfaringsmæssigt kan man godt rykke vælgerne under valgkampen. Spørgsmålet er, om han kan slå hul på meningsmålinger og få gennembrud, siger Hans Engell.
  